PLANB เจรจาเข้าบริหารสื่อโฆษณาสนามบินในปท.เพิ่ม พร้อมรุกงานตปท.
PLANB เจรจาเข้าบริหารสื่อโฆษณาสนามบินในปท.เพิ่ม พร้อมรุกงานตปท.
14 ก.ค. 2558

บริษัท แพลน บี มีเดีย จำกัด (มหาชน) หรือ PLANB เปิดเผยว่า บริษัทวางเป้าขยายธุรกิจสื่อโฆษณาในสนามบินเพิ่ม เจรจากับผู้ประกอบการกิจการด้านสื่อโฆษณาภายในสนามบินอื่นๆในประเทศจำนวน 2 ราย คาดว่าน่าจะเห็นความชัดเจนภายในไตรมาส 3/58 พร้อมวางเป้าหมายมาเลเซีย และอินโดนีเซีย เป็นพื้นที่ในการขยายสื่อนอกบ้านในต่างประเทศ โดยคาดว่าจะมีความชัดเจนในปีนี้
นอกจากนี้ บริษัทได้เตรียมขยายธุรกิจสื่อนอกบ้านไปยังต่างประเทศ โดยจะเข้าไปร่วมกันกับพันธมิตรที่ประเทศมาเลเซีย และอินโดนีเซีย ซึ่งในปัจจุบันอยู่ระหว่างการเจรจากับพันธมิตรที่มาเลเซีย คาดว่าน่าจะเห็นความชัดเจนได้ในเร็วๆ นี้ ขณะที่สื่อดิจิตอลของมาเลเซียยังไม่มีความแพร่หลายมากนัก ส่งผลให้สามารถนำโมเดลของธุรกิจไปปรับใช้ได้ทันที ส่วนประเทศอินโดนีเซียจะเป็นเป้าหมายถัดไป โดยคาดว่าน่าจะเห็นความชัดเจนได้ภายในปีนี้แน่นอน ซึ่งการขยายการลงทุนไปยังกลุ่มประเทศอาเซียนเป็นไปตามเป้าหมายแผนการดำเนินงานที่บริษัทวางไว้
สำหรับรายได้ปีนี้ยังคงเป้าหมายการเติบโตที่ราว 40% จากปีก่อน และกำไรสุทธิก็จะเติบโตไปตามรายได้ โดยรายได้ส่วนใหญ่ยังมาจากสื่อโฆษณาดิจิตอล ในรูปแบบจอ LED เป็นหลัก โดยปีนี้วางงบลงทุนไว้ 300-400 ล้านบาท เพื่อใช้ขยายป้ายโฆษณาเพิ่มเติมทั้งในกรุงเทพฯและต่างจังหวัด และการลงทุน BUS Wi-Fi ซึ่งปัจจุบันอยู่ระหว่างการดำเนินการติดตั้ง คาดว่าจะสามารถแล้วเสร็จได้ในปลายเดือนก.ค.นี้
ส่วนภาพรวมของตลาดสื่อโฆษณาครึ่งหลังปีนี้ มองว่ามีแนวโน้มเติบโตกว่าครึ่งปีแรก และปี 57 เนื่องจากปีก่อนได้รับผลกระทบจากเศรษฐกิจในประเทศ ทำให้ติดลบถึง 10% ขณะที่ตั้งแต่ช่วงต้นปีนี้เริ่มเห็นเม็ดเงินโฆษณากลับเข้ามา และน่าจะเพิ่มขึ้นต่อเนื่องในช่วงครึ่งปีหลังนี้ เป็นไปตามการเติบโตของสื่อดิจิตอล โดยบริษัทนับว่ามีส่วนแบ่งตลาดสำหรับสื่อดิจิตอลมากกว่า 90% ก็น่าจะเติบโตที่สูงกว่าอุตสาหกรรม
 
 